陶藝

陶藝係指用陶瓷整藝術品嘅過程。

陶藝出嗰啲成品可以分成兩大類：一類係日常實用到嘅架罉，好似碗碟、樽、盆啊呢啲就係，另一類就唔係愛嚟實用、齋做裝飾或者完全係藝術品嘅創作。整返前一類成品要落足心機，就算係出貨少，都會好似工業設計咁要顧及到譬如易用性呢啲咁嘅問題。

工序通睇

做形 
陶藝嘅第一步係做出個形，而呢個「成形」，主要用三種方法：拉坯、倒模同手捏。

拉坯係指用電動嘅拉坯機或者手動嘅製陶轉盤，用手藝將泥坯拉成想整嘅樣，之不過好明顯呢個方法淨係整到圓嘢。注漿成形，即係倒模，係指用水同少量化學添加劑溝出嚟嘅泥漿，注入預先用石膏製成嘅模，利用咗石膏嗦水嘅特性，喺泥漿畀個模嗦咗幾秒水之後倒走多餘嘅泥漿，再等半乾之後小心攞件嘢出嚟。手捏就泛指其他嘅成形方法，似係雕刻、將泥撳扁再砌呢啲。

成咗形嘅半製成品首先要冚住佢慢慢風乾，到半乾先可以繼續下一個工序，用刀、剉啲架罉修坯。修坯之後可以再同面頭做裝飾譬如雕字、雕圖案呢啲。

上釉 
上釉唔算係通常必要，但係多數陶藝都會做，尤其係食具會用佢嚟做防水。之不過，西方傳統手工係一般唔會即刻上釉，而係先經過一個叫素燒嘅低溫燒製工序，將件嘢定咗型先。經呢個工序件嘢就會易啲上釉，同埋若果上釉出咗錯可以用水洗走渠，等風乾之後再上過。

釉係一種經過高溫之後會變成玻璃質嘅嘢，佢嘅作用除咗用嚟上色之外，亦都幫成件嘢防埋水。釉喺未燒開前，通常係白白灰灰咁，而未有自己定嘅色；經燒製嘅過程，係令啲釉發生化學反應，再變色成燒製度想要嘅嗰款。

雖然釉係防到水，但係唔係乜都防。所以，做食具通常會揀一啲冇有毒物質嘅釉；齋雕塑品就冇呢種顧慮。

上釉並唔係一種 ｢想點就會點｣ 嘅工序，因為釉喺燒嘅過程會變成半流質，甚至乎流質，所以通常唔可以完全控制燒成之後啲釉去咗邊。有啲人會利用釉嘅呢種特性做出隨機性嘅效果，但係若果要畫一啲精細嘅畫或者寫字，通常會用釉下彩或者某一啲可以用嘅顏料呢類唔會聽個爐燒熔嘅嘢，然後再喺上面加一層透明釉。

上咗釉嘅半製成品首先要風乾，等到乾嗮先去到燒。

燒成 

燒係指用高溫嘅電爐或者煤氣爐呢啲，用熱力改變泥嘅物理結構再變成陶瓷質地，呢種過程叫玻璃化；之不過燒陶瓷唔係要將啲泥完全玻璃化，反為燒過咗龍，就會令到件製成品出現瑕疵，甚至乎熔鬼咗。

用電爐嘅叫氧化燒，用煤氣爐或者碳爐呢啲嘅叫還原燒。做陶藝嘅人一般通認為還原燒牽涉到唔同嘅化學反應，所以燒出唔同嘅效果，但係有人指出還原燒其實唔係化學所講嘅還原。

放入爐度燒嘅作品一定要乾透嗮，唔係話啲未乾到過嘅水喺燒嘅時候就變水蒸氣，泥包住冇路走嘅話就爆，咁一鑊唔單止嗰件嘢冇咗，連隔籬嗰啲都會冇埋。

工業應用 
工業度有半自動化嘅陶藝步驟替代人手，譬如拉坯可以由部自動機嚟拉。工業應用嘅工序譬如風乾方法同燒製嘅先後次序呢啲，好多時同人工做嘅都有唔同。經呢種工業方法出嘅成品，除咗碗碟呢啲嘅一般器皿，仲可以工業生產埋洗手盆、廁盆呢啲。

廣彩
裝飾藝術
視覺藝術